Rapid a învins FCSB, 2-0, în ultimul meci din etapa a 10-a a play-off-ului Superligii.
Echipa din Giulești a câștigat prima sa partidă în play-off, golurile fiind înscrise de Funsho Bamgboye (12) și Claudiu Petrila (42).
FCSB a pierdut ultimele trei meciuri, după ce a devenit campioană: 0-2 cu Universitatea Craiova, 0-1 cu CFR Cluj şi 0-2 cu Rapid.
Rapid nu a pierdut în acest campionat cu FCSB: în sezonul regulat a câștigat cu 2-1 (deplasare) şi 4-0 (acasă), iar în play-off a remizat în tur (2-2) și a câştigat în retur, 2-0.
RAPID: B. Ungureanu – Onea, Săpunaru (I. Cristea 46), P. Iacob, Borza – Oaidă, Kait (Emmers 46), Hasani (Papeau 64) – E. Krasniqi, A. Rrahmani (Burmaz 73), Funsho Bamgboye (Petrila 14). ANTRENOR: Bogdan Lobonţ
FCSB: A. Vlad – V. Creţu, Haruţ, Chiricheş, Panţîru (Luis Phelipe 64) – Baba Alhassan (Pandele 69), Lixandru, Al. Băluţă (M. Toma 78) – Antwi (Pădurariu 78), Miculescu, D. Popa (Radaslavescu 46). ANTRENOR: Elias Charalambous
„Fotbalul e ciudat şi imprevizibil. Voluntari ne-a luat 6 puncte şi a retrogradat, iar noi am luat 4 puncte campioanei în play-off, dar am terminat pe locul 6. Mă bucură însă foarte mult că am reuşit să încheiem sezonul cu o victorie şi că am avut o prestaţie cât de cât solidă. Cu toate că am ratat mult, chiar din poziţii favorabile. Băieţii au calităţi extraordinare, pot mult mai mult, îi cunosc foarte bine. Ştiu că ei pot să dea mult mai mult pentru tricoul Rapidului.
Nu sunt trist, sunt obosit. Chiar sunt bucuros că am câştigat după o serie de 5 meciuri. Am început cu un egal cu FCSB, iar apoi am avut 4 înfrângeri. Dar am încheiat sezonul cu o victorie şi e un nou început pentru toată lumea. Mâine dimineaţă o luăm de la capăt, asta ne e meseria” a spus Bogdan Lobonț, antrenorul Rapidului, care va fi înlocuit cu Neil Lennon. „Răbdare, mâine sau poimâine se va anunţa”, a mai spus Lobonț.